朱丞相赴宣州四十韵
作者：葛立方
朝代：宋

paragraphs: 天佑於皇宋，時生柱石賢。
餘光承祖禰，秀氣稟山川。
應物心如水，臨機直似弦。
孔書窮竹簡，羲易玩韋編。
記問諸儒竦，聲華六合傳。
虎闈書考異，蟾窟姓名先。
文卷驚嚴助，經師拜鄭虔。
刊讎飽黄卷，遷擢冠青錢。
稠疊膺神恉，澄清出使旜。
陪都佐留鑰，東道握兵權。
慘淡胡塵暗，低回漢節堅。
肅陳鵝鸛列，坐困犬羊羶。
潛拔淮陰幟，爭加祖逖鞭。
力遮江國路，坐沮朔陲煙。
氣槩青雲上，忠誠紫蓋邊。
龍飛逢履位，蛇輔喜差肩。
遭際風雲會，寅緣雨露偏。
紫荷躋法從，碧落耀卿聯。
揆事符中扆，論文動細氈。
北扉鄰浴殿，夜直履花磚。
將略驚頗牧，綸言粲許燕。
覆袍分蜀錦，歸燭爛金蓮。
左轄精搜選，中原付斡旋。
鳳池邦本正，虎帳國威全。
七校兵屯壯，三吳節制專。
金甌升揆席，玉鉉煥台躔。
治欲追三五，時方會半千。
蝨臣驚內變，象闕倏妖纏。
智洗虞淵日，忠扶杞國天。
朝廷終不改，宗社復安然。
宰路連三入，官榮笑九遷。
和戎頻魏絳，遣使屢張騫。
功紀旂常外，忠居令甲前。
兩儀歸燮理，萬化入陶甄。
少戇卑周勃，傷苛小薛宣。
暫迷商野夢，來泛霅溪船。
偃息聊三輔，蕃宣表十連。
敬亭青嶻嶻，涇水碧漣漣。
衮綉看于邁，鋒車竚式遄。
黄麻重拜相，又見中興年。